Izraelci i Palestinci prate raspravu u UN
Izraelci i Palestinci pomno prate pripreme palestinskih lidera da zatraže od Ujedinjenih nacija priznanje palestinske državnosti
Pijačni dan u Ramali, na Zapadnoj obali. Mušterije obavljaju svoje redovne dnevne nabavke. I dok to rade, palestinski zahtev za dobijanje priznanja u Ujedinjenim nacijama je glavna tema razgovora. Saba Radžah, koja kupuje za svoju porodicu, kaže da joj je priznanje životna želja. Vlasnik radnje Farid Zaban kaže da Palestinci i Izraelci već dugo pregovaraju, ali nemaju mnogo rezultata. Palestinski lideri kažu da ih frustrira pomanjkanje napretka na mirovnim razgovorima sa Izraelom. Nadaju se da će priznanje Ujedinjenih nacija imati dodatni uticaj na njihovu poziciju. Ali na ulicama Jerusalima, Izraelci kao što je Jakov Hadani, veruju da će priznanje biti štetno za razgovore. Dvadesetdvogodišnji Asaf Haber ima prijatelje u izraelskoj armiji. On se pribojava da će ovo izazvati novo nasilje. Profesor na Hebrejskom univerzitetu Jakov Bar Siman-Tov, kaže da je mala verovatnoća da rezolucija Ujedinjenih nacija promeni nešto na ulicama gradova na palestinskim teritorijama. Bar Siman-Tov kaže da bi to moglo da dovede do demonstracija i, moguće, nasilja. To bi moglo da dovede do izraelskih sankcija. Ili bi, kako dodaje, moglo da dovede do obnavljanja pregovora. Analitičar Hani al-Masri koji živi u Ramali, kaže da se lider Palestinske uprave Mahmud Abas obraća Ujedinjenim nacijama, ali da bi mogao da izabere i neku drugu taktiku. Palestinci su podeljeni oko ovog pitanja. Pristalice brojnijeg Fataha podržavaju zahtev za priznanje. Suparnički Hamas, koji kontroliše Pojas Gaze, protivi se i kaže da će to ozakoniti Izrael. A uz Izrael, koji se žestoko protivi priznanju u Ujedinjenim nacijama, zategnutost se povećava.